钦定古今图书集成/明伦汇编/闺媛典/第374卷 > 《纪锦裙》唐·陆龟蒙
## 钦定古今图书集成/明伦汇编/闺媛典/第374卷 > 《纪锦裙》唐·陆龟蒙

侍御史赵郡李君，好事之士也。因余话，上元瓦官寺
有陈后主羊车一轮，天后武氏罗裙佛幡，皆组绣奇
妙。李君乃出古锦裙一幅示余，长四尺，下广上狭，下
阔六寸，上减三寸半，皆周尺如直。其前则左有鹤二
十，势若飞起，率曲折一胫，口中衔莩花辈；右有鹦鹉，
耸肩舒尾，数与鹤相等。二禽大小不类，而隔以花卉，
均布无馀地。界道四向，五色间杂。道上累细钿点缀
其中，微云琐结，牙以相带。有若駮霞残虹，流烟堕雾，
春草夹径，远山截空，坏墙古苔，石泓秋水，印丹浸漏，
粉蝶涂染，盭缩环珮，云隐涯岸，浓澹霏拂，霭抑冥密。
始如不可辨别。及谛视之，条段斩绝，分画一一有去
处。非绣非绘，缜致柔美，又不可状也。里用缯彩，下制
线尚如旧，两旁皆解散，盖坼灭零落，仅存此故耳。纵
非齐梁物，亦不下三百年矣。昔时之工如此妙耶？曳
其裾者，复何人焉。因笔之为辞，继于《锦谱》之后，俾善
诗者赋焉